KIRJALLINEN KYSYMYS E-2566/98

esittäjä(t): Nikitas Kaklamanis (UPE) komissiolle

(1. syyskuuta 1998)

Aihe: Euroopan ympäristökeskuksen (EEA:n) henkilöstön työhönotto

Yleensä hyvin varovainen komissaari Bjerregaard syyllistyi - varmastikin tahattomasti - merkittävään kömmähdykseen: vastatessaan kirjalliseen kysymykseeni E-1779/98(1), joka koski EEA:ssa vallitsevaa sietämätöntä tilannetta henkilöstön kansallisuusjakauman suhteen, hän mainitsi, että paikkoja ei ole ennalta jaettu maantieteellisillä tai väestöllisillä perusteilla, ja että sen sijaan työhönotto tapahtuu lähinnä pätevyyden pohjalta... Tämä vastauksen muotoilu antaa ymmärtää, että ilmeisesti kreikkalaiset ja irlantilaiset eivät ole päteviä, koska EEA on katsonut, että ainoastaan yksi kreikkalainen ja yksi irlantilainen kelpaavat työskentelemään sen palveluksessa, kun samanaikaisesti esimerkiksi seitsemän belgialaista ja seitsemän hollantilaista on palkattu virkamiehiksi EEA:han.

Saman vastauksen toisessa kohdassa korostetaan, että sellaisessa pienessä yksikössä kuten Euroopan ympäristökeskuksessa, jonka päämaja lisäksi on Pohjois-Euroopassa, on tietenkin käytännössä vaikeaa yhdistää tarve ottaa työhön parhaat hakijat ja tarve saada aikaan oikea maantieteellinen jakauma. EEA:n päälliköt (jotka lakkaamatta lähettävät - komission kautta - budjettivaliokunnan jäsenille pyyntöjä saada lisää rahoitusta EEA:lle), ja myös komissio itse, tietävät hyvin, että hajasijoitetut yksiköt eivät ole olemassa ottaakseen työhön virkamiehiä siltä maantieteelliseltä alueelta, johon ne on sijoitettu. Ne toimivat palvellakseen Euroopan kansalaisia eikä niiden pidä herättää ärtymystä käytännöillään ja "avoimilla ja selkeisiin menettelyihin perustuvilla kilpailuilla", joita ne komissaari Bjerregaardin mukaan järjestävät. Viimeaikainen EU:n talousarvion oikeudellisista perustoista saatu kokemus muuten osoitti, että asiat voivat mutkistua koko lailla, kun noudatettavat käytännöt eivät ole avoimia.

Kysyn komissiolta: Mitä nimenomaisia toimenpiteitä se on toteuttanut vahvistaakseen avoimuutta EEA:n henkilöstön työhönotossa ja korjatakseen sen virkamiesten (ei siis kansallisten asiantuntijoiden) kansallisuusjakauman epätasapainon?

Komission jäsenen Ritt Bjerregaardinkomission puolesta antama vastaus

(1. lokakuuta 1998)

Parlamentin jäsenen kirjalliseen kysymykseen E-1779/98 annetusta vastauksesta tekemät päätelmät on epäilemättä tarkoitettu ironisiksi. Toisaalta hän ymmärtää varmasti, että ansioihin perustuva palvelukseen-otto voi tapahtua ainoastaan saatujen hakemusten pohjalta.

Parlamentin jäsen tietänee, että komissio voi ainoastaan neuvoa Euroopan ympäristökeskusta sen palvelukseenottoon liittyvissä asioissa. Toisaalta komissio ymmärtää, että parlamentin jäsenen mielestä on huolestuttavaa, että Etelä-Euroopan pätevimpiä henkilöitä on ilmeisen vaikea saada hakemaan ympäristöviraston virkoja. Komissio on saattanut parlamentin jäsenen esittämät kysymykset ympäristöviraston tietoon ja aikoo pyytää sen toiminnanjohtajaa selvittämään, miten tulevia palvelukseenottokilpailuja voitaisiin parantaa.

Komissio on myös tulevaisuudessa edustettuna ympäristökeskuksen valintamenettelyissä.

(1) EYVL C 50, 22.2.1999, s. 91.